**Bli med på Bygdeløftet!**

Høsten 2023, nærmere bestemt i perioden 27. oktober til 5. november, inviterer vi lokallag og fylkeslag/distriktslag i Norges Bygdeungdomslag, Norges Bygdekvinnelag og Norges Bondelag, til å bli med og arrangere Bygdeløftet.

Målet med Bygdeløftet er å skape blest og vise fram verdien av Bygde-Norge. Vi vil først og fremst løfte fram positivitet, skaperglede og viljen til å ta i et tak for bygda si, men også peke på utfordringer og utviklingsmuligheter som politikere og andre kan forplikte seg til å jobbe med. I tillegg så håper vi at dette vil styrke samarbeidet mellom Bygdeungdomslaget, Bygdekvinnelaget og Bondelaget, og gjerne også med andre lokale foreninger og aktører.

I løpet av noen høstdager oppfordrer vi til å skape aktiviteter lokalt som til sammen vil utgjøre en storstilt, desentralisert bygdefestival. Ta utgangspunkt i noe dere er stolt av og lykkes godt med i nærmiljøet, enten det er landbruk, mat, kultur, dugnadsånd, inkludering, innovasjon eller noe helt annet. Vis fram det gode liv på bygda, bygdeheltene deres eller ungdom som vil satse.

Til høsten er det kommune- og fylkestingsvalg, og det vil være mange nyvalgte lokalpolitikere som står klare til å ta fatt på sine oppgaver. Inviter dem med på arrangement eller avtal politikermøter. Her kan de både få en sjanse til å vise seg fram, og vi kan få en mulighet til å formidle forventninger til deres arbeid de neste fire årene. Kanskje er det problemer som må fikses, og kanskje gjøre de noe bra som de må gjøre mer av.

Fra sentralt hold kommer vi til å utarbeide tips til arrangement og aktiviteter, budskap og forslag til hvordan bruke lokale og sosiale medier til å støtte opp om Bygdeløftet. Men det er lov å la kreativiteten blomstre, og **vi oppfordrer til at lokale representanter fra alle tre organisasjonene avtaler et møte allerede nå for å diskutere hvordan Bygdeløftet kan gjennomføres hos dere.** Det er ikke alle steder hvor alle organisasjonene er representert, men det skal ikke være til hinder for å delta i Bygdeløftet. Det går an å lage noe eget i regi av lokallaget eller samarbeide med andre, som f.eks. 4H, Bonde- og Småbrukarlaget, kulturorganisasjoner, kommunen eller annet næringsliv.

Mer informasjon om Bygdeløftet kommer utover våren og sommeren, men vi håper dere har lyst til å være med og starter planleggingen nå. Lykke til!

Vennlig hilsen Norges Bygdeungdomslag, Norges Bygdekvinnelag og Norges Bondelag.